《与王永锡廖敷锡同游三洲岩》
明代·张吉

仙岩渺何许，宛在碧岑间。我来不惮远，鼓枻湘水湾。

亦有同舟客，荧荧俱妙颜。舍舟入岩际，岩溜方潺潺。

探幽动野癖，窥罅讶天悭。云深隐白日，薄寒侵蒯菅。

时见空洞表，悠悠鸾鹤还。安知峡山里，吏隐非真閒。

芳筵湛清酤，代舞秉长蕳。苍壁多往躅，跻陵忘险艰。

更闻有仙客，炼形依此山。去来骑苍鹿，飘忽难追攀。

我欲见此客，敢辞捐佩环。再拜问至诀，永超生死关。

作者简介：（1451—1518）江西馀干人，字克修，号翼斋，别号古城。成化十七年进士。授工部主事，官至贵州布政使。精研诸经及宋儒著作。尝曰“不读五经，遇事便觉窒碍”。有《陆学订疑》、《古城集》。